CELEX: 32019R1668
Language: et
Date: 2019-06-26 00:00:00
Title: Komisjoni Delegeeritud Määrus (EL) 2019/1668, 26. juuni 2019, millega muudetakse Euroopa Parlamendi ja nõukogu direktiivi (EL) 2016/1629, millega kehtestatakse siseveelaevade tehnilised nõuded

7.10.2019   
               
               
                  ET
               
               
                  Euroopa Liidu Teataja
               
               
                  L 256/1
               
            
         KOMISJONI DELEGEERITUD MÄÄRUS (EL) 2019/1668,
         26. juuni 2019,
         millega muudetakse Euroopa Parlamendi ja nõukogu direktiivi (EL) 2016/1629, millega kehtestatakse siseveelaevade tehnilised nõuded
         EUROOPA KOMISJON,
         võttes arvesse Euroopa Parlamendi ja nõukogu 14. septembri 2016. aasta direktiivi (EL) 2016/1629, millega kehtestatakse siseveelaevade tehnilised nõuded, muudetakse direktiivi 2009/100/EÜ ja tunnistatakse kehtetuks direktiiv 2006/87/EÜ, (1) eriti selle artikli 31 lõikeid 1, 3 ja 4,
         ning arvestades järgmist:
         
                     (1)
                  
                  
                     Direktiiviga (EL) 2016/1629 kehtestati ühtlustatud tehnilistele nõuetele vastavatele siseveelaevadele tehniliste tunnistuste väljastamise harmoneeritud süsteem.
                  
               
                     (2)
                  
                  
                     Direktiivi (EL) 2016/1629 II lisas on sätestatud, et veesõidukite suhtes kohaldatavad tehnilised nõuded on sätestatud ES-TRINi standardis 2017/1.
                  
               
                     (3)
                  
                  
                     Liidu tegevus siseveelaevanduse sektoris peaks olema suunatud selle tagamisele, et ühtselt välja töötada siseveelaevadele liidus kohaldatavad tehnilised nõuded.
                  
               
                     (4)
                  
                  
                     3. juunil 2015 loodi Reini laevaliikluse keskkomisjoni (CCNR) raames siseveeliikluse standardite koostamise Euroopa komitee (CESNI), et välja töötada siseveeteid käsitlevad tehnilised standardid eri valdkondade jaoks, eelkõige seoses laevade, infotehnoloogia ja meeskonnaga.
                  
               
                     (5)
                  
                  
                     8. novembri 2018. aasta kohtumisel võttis CESNI vastu siseveelaevade tehnilisi nõudeid käsitleva uue Euroopa standardi (ES-TRINi standard 2019/1) (2).
                  
               
                     (6)
                  
                  
                     ES-TRINi standardiga kehtestatakse siseveelaevade ohutuse tagamiseks vajalikud ühtsed tehnilised nõuded. See sisaldab sätteid siseveelaevade ehituse, seadistamise ja varustuse kohta, erisätteid konkreetsete laevakategooriate, nt reisilaevade, tõukekaravanide ja konteinerilaevade kohta, sätteid automaatse identifitseerimissüsteemi seadmete kohta, sätteid laevade tunnusandmete kohta ning sõidukõlblikkuse tunnistuste ja registri näidiseid, üleminekusätteid ja tehnilise standardi kohaldamise juhiseid.
                  
               
                     (7)
                  
                  
                     CCNR peab muutma oma õigusraamistikku (Reini laevakontrolli määrusi) nii, et selles viidatakse uuele standardile ja muudetakse see uus standard Reini laevaliikluse muudetud konventsiooni kohaldamisel kohustuslikuks.
                  
               
                     (8)
                  
                  
                     Seepärast tuleks direktiivi (EL) 2016/1629 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Direktiivi (EL) 2016/1629 II lisa asendatakse käesoleva määruse lisaga.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. jaanuarist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 26. juuni 2019
            
               
                  Komisjoni nimel
               
               
                  President
               
               Jean-Claude JUNCKER
            
         
         
            (1)  ELT L 252, 16.9.2016, lk 118.
         
            (2)  Resolutsioon CESNI 2018-II-1.
      
      
         
            LISA
            
               
                  
                     „II LISA
                     1., 2., 3. JA 4. TSOONI SISEVEETEEDEL VEESÕIDUKITELE ESITATAVAD TEHNILISED MIINIMUMNÕUDED
                     Veesõidukitele kohaldatavad tehnilised nõuded on ES-TRIN standardis 2019/1 esitatud nõuded.
                  
               “